Document ID: 32014D0934

KOMISJONI RAKENDUSOTSUS,
17. detsember 2014,
millega jäetakse Euroopa Liidu Teatajast välja viide standardile EN 13525:2005+A2:2009 seoses Euroopa Parlamendi ja nõukogu direktiivi 2006/42/EÜ kohaste puiduhakkuritega
(teatavaks tehtud numbri C(2014) 9507 all)
(EMPs kohaldatav tekst)
(2014/934/EL)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 17. mai 2006. aasta direktiivi 2006/42/EÜ, mis käsitleb masinaid ja millega muudetakse direktiivi 95/16/EÜ, (1) eriti selle artiklit 10,
võttes arvesse Euroopa Parlamendi ja nõukogu 25. oktoobri 2012. aasta määruse (EL) nr 1025/2012, mis käsitleb Euroopa standardimist ning millega muudetakse nõukogu direktiive 89/686/EMÜ ja 93/15/EMÜ ning Euroopa Parlamendi ja nõukogu direktiive 94/9/EÜ, 94/25/EÜ, 95/16/EÜ, 97/23/EÜ, 98/34/EÜ, 2004/22/EÜ, 2007/23/EÜ, 2009/23/EÜ ja 2009/105/EÜ ning millega tunnistatakse kehtetuks nõukogu otsus 87/95/EMÜ ning Euroopa Parlamendi ja nõukogu otsus nr 1673/2006/EÜ, artikli 22 kohaselt loodud komitee arvamust (2),
ning arvestades järgmist:
(1)
Kui siseriiklik standard, millega on võetud üle ühtlustatud standard ja mille viide on avaldatud Euroopa Liidu Teatajas, hõlmab üht või mitut direktiivi 2006/42/EÜ I lisas sätestatud olulist tervisekaitse- ja ohutusnõuet, eeldatakse, et vastavalt sellele standardile ehitatud masin vastab asjaomastele olulistele tervisekaitse- ja ohutusnõuetele.
(2)
2012. aasta juulis esitas Prantsusmaa vastavalt direktiivi 2006/42/EÜ artiklile 10 ametliku vastuväite standardi EN 13525:2005+A2:2009 „Metsandusmasinad. Puiduhakkurid. Ohutus” vastu, mis on esitatud Euroopa Standardikomitee (CEN) poolt ühtlustamiseks direktiivi 2006/42/EÜ alusel. Standardiga asendatakse eelmine versioon EN 13525:2005+A1:2007, mille viide avaldati esimest korda 6. novembri 2007. aasta Euroopa Liidu Teatajas (3).
(3)
Ametlik vastuväide põhineb standardi sätete 4.2.4 „Sisendava seiskamisseadis” ja 4.3.3 „Söötmis- ja hakkeosadega seotud ohud” puudustel, nimelt et see ei kata piisavalt direktiivi 2006/42/EÜ I lisas sätestatud olulisi tervisekaitse- ja ohutusnõudeid, kuna standardis ei võeta piisavalt arvesse võimalust, et puiduhakkuri käitaja võib takerduda masina liikuvate osade külge ja lohiseda selle tagajärjel masina ohtlike liikuvate osade poole, ilma et tal oleks võimalik käivitada hädaseiskamise funktsioon.
(4)
Olles koos direktiivi 2006/42/EÜ artikli 22 kohaselt loodud komitee esindajatega tutvunud standardiga EN 13525:2005+A2:2009, järeldab komisjon, et standard ei vasta direktiivi 2006/42/EÜ I lisa punktides 1.3.7 „Liikuvate osadega seotud risk” ja 1.3.8.2 „Liikuvad osad tööprotsessis” sätestatud olulistele tervisekaitse- ja ohutusnõuetele, kuna masinad, mis on välja töötatud vastavalt standardi nõuetele, kujutavad endast suurt ohtu masina käitajatele ja kolmandatele isikutele, kes võivad sattuda surmaga lõppevatesse õnnetustesse.
(5)
Võttes arvesse vajadust parandada standardi EN 13525:2005+A2:2009 ohutusaspekte, tuleks viide nimetatud standardile Euroopa Liidu Teatajast välja jätta,
ON VASTU VÕTNUD KÄESOLEVA OTSUSE:
Artikkel 1
Viide standardile EN 13525:2005+A2:2009 „Metsandusmasinad. Puiduhakkurid. Ohutus” jäetakse Euroopa Liidu Teatajast välja.
Artikkel 2
Käesolev otsus jõustub kahekümnendal päeval pärast selle avaldamist Euroopa Liidu Teatajas.
Brüssel, 17. detsember 2014

Labels: 7
3
0
6